Yn draddodiadol roedd yr Adfent yn dymor o baratoi – ac yn sicr rydym fel pe byddem yn gweld y paratoadau ar gyfer y Nadolig yn dod yn gynharach bob blwyddyn. Bu adeg pan nad oedd y goeden yn mynd i fyny tan yr wythnos cyn yr ŵyl. Eleni mae’n syndod faint sydd wedi nodi ar *twitter* eu bod wedi gosod y goeden yn ei lle ar y cyntaf o’r mis. Heddiw bu Siôn Corn yn ymweld â llu o archfarchnadoedd, ac mae’r *jingles* Nadoligaidd yn y siopau ers tro.

Rwan peidiwch a meddwl mai ceisio cwyno yr ydw i (Gwelais gap mewn un ganolfan heddiw gyda *Bah Hum Bug* wedi ei weu i’w batrwm). Rydw i’n gallu mwynhau mins pei cystal ag unrhyw un arall. Ond mae’n werth meddwl am y paratoi sydd angen digwydd. Roedd yna rai yn Jerwsalem oedd yn disgwyl – roedd Simeon yn “d*isgwyl am ddiddanwch Israel”* (Luc 2:25). Roedd yna eraill oedd yn *“disgwyl ymwared yn Jerwsalem”* (Luc 2:38).

Fe fedrwn ninnau edrych ymlaen hefyd – nid yn unig am y wledd Nadolig, a’r gwmnïaeth a’r hwyl. Fe fedrwn ni hefyd edrych ymlaen at gael cofio’r rhyfeddod fod Duw wedi ymweld â ni, a hynny er mwyn ein rhyddhau ni o afael y tywyllwch.

O! Tyred Di, Emaniwel
A datod rwymau Isräel,
Sydd yma’n alltud unig trist,
Hyd ddydd datguddiad Iesu Grist;
O! cân! O! cân:
Emaniwel
Ddaw atat ti, O! Isräel.